LT Europos Sąjungos oficialusis leidinys C 79/3

TARYBOS NUOMONĖ

2005 m. sausio 18 d.

dėl atnaujintos Čekijos Respublikos konvergencijos programos 2004–2007 m.

(2005/C 79/02)

EUROPOS SĄJUNGOS TARYBA,

atsižvelgdama į Europos bendrijos steigimo sutartį,

atsižvelgdama į 1997 m. liepos 7 d. Tarybos reglamentą (EB) Nr. 1466/97 dėl biudžeto būklės priežiūros stiprinimo ir ekonominės politikos priežiūros bei koordinavimo (1), ypač į jo 9 straipsnio 3 dalį,

atsižvelgdama į Komisijos rekomendaciją,

pasikonsultavusi su Ekonomikos ir finansų komitetu,

PAREIŠKĖ ŠIĄ NUOMONĘ:

2005 m. sausio 18 d. Taryba išnagrinėjo atnaujintą Čekijos Respublikos konvergencijos programą, kuri apima 2004–2007 m. laikotarpį. Programa iš esmės atitinka „Elgesio kodekso dėl stabilumo ir konvergencijos programų turinio ir formos“ reikalavimus duomenų pateikimui. Tačiau nors pateikus atnaujintą programą pateikti duomenys buvo peržiūrėti, išlaidų ir pajamų santykis nėra visiškai konsoliduotas laikantis ESS95 statistikos standartų. Todėl Čekijos Respublika raginama įvykdyti reikalavimus duomenų pateikimui.

Programoje numatyti skirtingi makroekonominių ir biudžeto prognozių scenarijai: pagrindinis, optimistinis ir pesimistinis. Pagrindinis scenarijus – tai scenarijus, kuriuo turi būti vadovaujamasi vertinant biudžeto prognozes, nes jame atspindėtos augimo prielaidos yra tikėtinos. Pagal šį scenarijų numatyta, kad 2004 m. realus BVP išaugs 3,8 %. Prognozuojama, kad 2005 m. realus BVP išaugs 3,6 %, o vėliau augs šiek tiek greičiau ir 2007 m. padidės 3,8 %. Programoje numatytos infliacijos prognozės yra realistiškos.

2004 m. liepos 5 d. Taryba nusprendė, kad Čekijos Respublikoje yra perviršinis deficitas, ir rekomendavo jį ištaisyti iki 2008 m.

Programos tikslas yra sumažinti deficitą nuo 5,2 % BVP 2004 m. (įskaitant maždaug 1,2 % BVP vienkartines išlaidas), kad 2008 m. jis būtų mažesnis už 3 % BVP pamatinę vertę, laikantis Tarybos rekomendacijos pagal 104 straipsnio 7 dalį. Lyginant su 2004 m. gegužės mėn. konvergencijos programa, 2005–2007 m. deficito tikslai nepasikeitė, nors BVP augimas buvo padidintas, o 2004 m. biudžeto rezultatas (neskaitant vienkartinių priemonių) yra geresnis, nei tikėtasi. Programoje numatyta 2004–2007 m. valdžios sektoriaus deficitą sumažinti 1,9 procentinio punkto, o pirminį deficitą – 2,3 procentinio punkto. Koreguoti numatyta laipsniškai, apie 0,5 % BVP per metus, išskyrus 2006 m., kuriais planuojama sumažinti deficitą beveik 1 % BVP. Numatyta, kad programos laikotarpiu sumažės ir pajamos, ir išlaidos (BVP procentas), o augs tik vienintelės išlaidos – valstybės investicijos – nuo 4,2 % BVP 2003 m. iki 4,6 % BVP 2007 m., gerokai daugiau už ES vidurkį (2,4 % BVP 2004 m.).

Biudžeto prognozių rizika programoje iš esmės subalansuota. Viena vertus, pagal makroekonominį scenarijų pajamos galėtų būti didesnės nei tikimasi, o išlaidos – mažesnės, nei numatyta biudžete. Be to, kitų pavojų biudžeto tikslams, susijusiems su valstybės garantijomis ir skolos prisiėmimu, nėra daug. Kita vertus, kad 2006–2007 m. būtų išlaikytos išlaidų viršutinės ribos, dar reikia priimti sprendimus labai sumažinti išlaidas, ypač valdžios sektoriaus vartojimo išlaidas. Be to, išlaidų viršutinių ribų išlaikymui pavojų kelia 2006 m. birželio mėn. turintys įvykti reguliarūs parlamento rinkimai. Atsižvelgiant į šį rizikos įvertinimą, programoje turėtų pakakti biudžetinių priemonių sumažinti deficitą, kad iki 2008 m. jis būtų mažesnis nei 3 % BVP, kaip numatyta programoje.

Apskaičiuota, kad skolos santykis 2004 m. buvo 38,6 % BVP – žymiai mažesnis už Sutartyje nustatytą 60 % BVP pamatinę vertę. Programoje numatyta, kad skolos santykis programos laikotarpiu padidės 1,4 procentiniais punktais.

Čekijos Respublikoje yra rimtas pavojus ilgalaikiam viešųjų finansų tvarumui, nes numatomos labai didelės dėl visuomenės senėjimo susidarančios biudžeto sąnaudos. Visų pirma programoje nustatytoje fiskalinio konsolidavimo strategijoje reikia numatyti papildomas reformas, kuriomis būtų sumažinti tvarumui kylantys pavojai, susiję su numatomu išlaidų pensijoms ir sveikatos priežiūrai didėjimu.

Atnaujintoje programoje nustatyta ekonominė politika iš dalies atitinka šaliai skirtas bendrąsias ekonominės politikos gaires viešųjų finansų srityje. Viena vertus, programa atitinka Tarybos rekomendaciją sumažinti valstybės sektoriaus deficitą, jį mažinant remiantis teisiškai įpareigojančiomis vidutinės trukmės išlaidų viršutinėmis ribomis. Kita vertus, sunku įgyvendinti rekomenduotą centrinės valdžios išlaidų darbo užmokesčiui sumažinimą, numatytą gegužės mėn. konvergencijos programoje, taip pat gali nepakakti priemonių, skirtų deficitui bei regioninės valdžios ir savivaldybių skoloms kontroliuoti. Be to, programoje nenumatyta konkrečių priemonių, kaip užtikrinti ilgalaikį viešųjų finansų tvarumą, ypač įgyvendinant pensijų ir sveikatos priežiūros reformas.

Atsižvelgiant į pirmiau pateiktą įvertinimą ir į Tarybos rekomendacijas pagal 104 straipsnio 7 dalį, Čekijos Respublikai rekomenduojama skirti daugiau nei numatyta biudžeto pajamų deficitui sumažinti ir griežtai laikytis vidutinės trukmės centrinės valdžios išlaidų viršutinių ribų, kurios yra teisiškai įpareigojančios nuo 2006 m. Be to, Čekijos Respublika raginama paspartinti pensijų reformą ir pradėti vykdyti sveikatos priežiūros sistemos reformą, siekiant didesnio ilgalaikio viešųjų finansų tvarumo.

Pagrindinių makroekonominių ir biudžeto prognozių palyginimas

2004 m. 2005 m. 2006 m. 2007 m. Realus BVP (pokytis, % ) KP, 2004 m. gruodis 3,8 3,6 3,7 3,8 KOM, 2004 m. ruduo 3,8 3,8 4,0 netaikoma KP, 2004 m. gegužė 2,8 3,1 3,3 3,5 SVKI infliacija (%) KP, 2004 m. gruodis 2,7 3,2 2,6 2,2 KOM, 2004 m. ruduo 2,8 3,1 2,9 netaikoma KP, 2004 m. gegužė 2,8 2,6 2,2 2,2 Valdžios sektoriaus balansas (% BVP) KP, 2004 m. gruodis – 5,2 – 4,7 – 3,8 – 3,3 KOM, 2004 m. ruduo – 4,8 (2) – 4,7 – 4,3 netaikoma KP, 2004 m. gegužė – 5,3 – 4,7 – 3,8 – 3,3 Pirminis balansas (% BVP) KP, 2004 m. gruodis – 4,0 – 3,3 – 2,3 – 1,7 KOM, 2004 m. ruduo – 3,6 (2) – 3,3 – 2,9 netaikoma KP, 2004 m. gegužė – 4,1 – 3,4 – 2,4 – 1,7 Bendroji valstybės skola (% BVP) KP, 2004 m. gruodis 38,6 38,3 39,2 40,0 KOM, 2004 m. ruduo 37,8 (2) 39,4 40,6 netaikoma KP, 2004 m. gegužė 38,4 39,7 41,0 41,7 Šaltiniai: Konvergencijos programa (KP); Komisijos tarnybų ekonominės prognozės (KOM)

(1) OL L 209, 1997 8 2, p. 1.

(2) Komisijos tarnybų 2004 m. prognozėse neatsižvelgta į 0,8 % BVP apskaičiuotą valstybės garantiją.

Šaltiniai:

Konvergencijos programa (KP); Komisijos tarnybų ekonominės prognozės (KOM)